Varsinaista motiivia teolle ei ole vielä löytynyt.

Neljä ihmistä kuoli torstaisessa puukotuksessa Pariisin keskustassa. CNN

Pariisissa torstaina neljän ihmisen puukotuksesta epäillyn miehen taustasta on saatu uusia tietoja. Useiden ranskalaislehtien tiedot vahvistavat, että mies työskenteli Pariisin pääpoliisilaitoksessa, jonne hyökkäsi. Puukkoiskun kohde oli työpaikka, uhrit miehen työtovereita.

Epäilty oli 45-vuotias, naimisissa oleva mies. Hän asui perheensä kanssa Gonessen lähiössä Pariisissa, lähellä Charles de Gaullen lentokenttää. Uutistoimisto AFP:n mukaan miehellä oli kaksi lasta.

Puukkoiskun kohteena olleessa poliisilaitoksessa mies oli työskennellyt liki 20 vuotta. Työtoverit muistavat miehen tehneen työnsä moitteettomasti.

Televisiokanava BFM:n haastattelemien työtovereiden mukaan mies ei ennen torstaista iskua aiheuttanut työpaikallaan minkäänlaista häiriötä. Päinvastoin, IT-osastolla työskennellyt mies oli työtoveriensa keskuudessa arvostettu.

Puukotus tapahtui lounasaikaan. EPA/AOP

Turhautui työhönsä

Viime aikoina mies oli ollut poikkeuksellisen turhautunut työhönsä. Hän halusi edetä työssään suorittavalta tasolta suunnittelevalle tasolle, mutta siihen ei tarjoutunut mahdollisuutta.

Miehellä oli kuulovamma, joten työpaikkaneuvotteluissa hän oli käyttänyt viittomakielen tulkkia.

Le Figaro ja BFM kertovat poliisilähteisiin viitaten, että mies kääntyi islaminuskoon 18 kuukautta sitten. Lehdet eivät kuitenkaan kerro, oliko mies radikalisoitunut islaminuskosta tai liittyikö islaminusko ylipäätään torstaiseen puukkoiskuun.

Ranskan median haastattelemien naapurien mukaan epäilty oli ”aivan tavallinen naapuri”. Uutistoimisto AFP:n haastattelemien naapureiden mukaan mies kävi säännöllisesti moskeijassa. Radikalisoituneena naapurit eivät miestä pitäneet.

Puukkoiskun kohde, Pariisin pääpoliisitalo, sijaitsee Île de la Citén alueella. EPA/AOP

Kuuli ääniä

Epäillyn lähipiiriin mukaan miehen hiljainen ja hillitty käytös muuttui hieman ennen puukotusta. Poliisin kuulusteleman vaimon mukaan mies oli saanut iskua edeltäneenä iltana jonkinlaisen ”kohtauksen”.

Mies oli kuullut ääniä, mikä oli erikoista ottaen huomioon miehen kuulovamman. Mies oli vaimon mukaan käyttäytynyt muutoinkin erittäin omituisesti ja ”epäjohdonmukaisesti”.

Miehen muuttunut käytös on yksi asia, jota poliisi nyt tutkii. Poliisi on myös takavarikoinut miehen tietokoneen ja matkapuhelimen. Teon motiivi ei ole vielä selvinnyt.

Puukotuksessa kuoli torstaina iltapäivällä neljä poliisitalon työntekijää. Uhrien lisäksi välikohtauksessa loukkaantui kaksi ihmistä, jotka eivät ole hengenvaarassa.

Puukottaja kuoli tekojensa jälkeen työtoverinsa luotiin.